钦定古今图书集成/理学汇编/文学典/第168卷 > 《阙里碑略记》锺惺
## 钦定古今图书集成/理学汇编/文学典/第168卷 > 《阙里碑略记》锺惺

“登岱讫，谒阙里孔庙、孔林焉。其地不可以山水言也，
其情不可以登览言也，其事其文，不可以图史诗记
言也。然其树与碑之胜，亦乌能掩哉？树在庙曰桧，林
曰楷”，吾不得而桧之、楷之矣，而姑以为桧以为楷也。
碑皆在庙，有东汉元嘉《锺太尉碑》，非元常也。有蔡邕
《孔君碑》。孔君者，宙也，孔子十九世孙，即融父。有《曹子
建颂》，梁鹄书。鹄字孟黄，尝得罪魏武帝，命书碑自赎，
悬书帐中。《受禅碑》亦鹄笔，今传为元常，亦非也。唐则
《武德碑》书诏及祝辞数条，不知谁手，有《孙师范庙碑》，
有《开元碑》，李邕撰文，张廷圭书书，亦皆隶以北海真
行之妙，而庙碑定以篆隶为庄，不敢自用，虚心敬事。
如此碑皆弘整，可以善后，而碑侧多宋元题名，往往
妙出意法之外，而《梁鹄碑》阴书门生故吏姓名，出鹄
一手，篆额皆妙，拓者概未之及。又有齐乾明元年夫
子之碑，额上存碑剥尽，才得数十字。唐《大历新门碑》，
裴孝智撰文，裴平书，完好可读，缺一角，趺断，今用以
支门。予强拓之，不数年无孑遗矣。宋元佳手甚多，它
山川得其一二，可名可寿，而皆为墙壁间物，计其后
治屋坏垣，皆当落劫。念林树天年，而此独失职，金石
之寿不如木，物理甚失其平。孔庙孔林不与岱始，而
能与岱终，碑与树有力焉。吾友王永启将督学齐鲁固此数物，司命命所司饰之。《乾明》《大历》二石，吾尤为
告秦庭之急，请勿与言山水，言登览，言图史诗记，一
以学政发之，不能不听，听而后自出方略与前后妙
迹，随其完缺而拓之，釐为数卷，曰《阙里碑册》。勿漏勿
滥，有伦有脊，此盛德事也。